סטיבן וולפרם

סטיבן וולפרם (באנגלית: Stephen Wolfram; נולד ב-29 באוגוסט 1959 בלונדון) הוא מדען אמריקאי ממוצא בריטי שנודע בעיקר בזכות עבודתו במדעי המחשב, במתמטיקה ובפיזיקה תאורטית. וולפרם הוא המייסד והבעלים של מעבדות וולפרם שם עבד כמעצב הראשי של Mathematica ומנוע החישוב וולפרם אלפא. בשנת 2002 התפרסם ספרו A New Kind of Science, שעסק בביסוס מדעי הטבע באמצעות תוכנות פשוטות של אוטומטים תאיים (Cellular Automata). עם צאתו לאור הפך הספר לאחד מרבי המכר באתר אמזון. כיום הוא עוסק בעיקר בבניית שפת תכנות מבוססת ידע בשם Wolfram Language. ב-2015 יצא ספרו בנושא, "An Elementary Introduction to the Wolfram Language". ב-2016 יצא ספרו "Idea Makers" העוסק בדמויות מההיסטוריה של המדע והטכנולוגיה. משפחתו של וולפרם הגיעה מגרמניה לאנגליה כפליטים יהודים בשנת 1933. אביו של וולפרם, הוגו וולפרם, היה יצרן טקסטיל וסופר, ואמו, סיביל, הייתה פרופסור לפילוסופיה באוניברסיטת אוקספורד. לוולפרם אח צעיר בשם קונרד. כיום נשוי למתמטיקאית ולהם ארבעה ילדים. כבר בגיל 12 כתב מילון בנושאי פיזיקה, ובגיל 13–14 כתב שלושה כרכים על פיזיקת חלקיקים. הספרים הוקלדו ברמה מקצועית של עיצוב עם שרטוטים מדויקים, אך לא פורסמו. וולפרם למד בבית הספר הפרטי האקסקלוסיבי איטון, אך נשר עקב תחושת שעמום. התגלה כעילוי כבר כנער, פרסם מאמר על פיזיקת חלקיקים בגיל 15, והחל ללמוד בקולג' סנט ג'ון באוניברסיטת אוקספורד בגיל 17. אך גם הקולג' לא התאים לו; הוא טוען שהיו שם הרצאות "נוראיות", ועזב בשנת 1978 בלי לסיים את לימודיו. בגיל 20 קיבל תואר דוקטור בפיזיקת חלקיקים מקאל-טק והפך לחבר סגל שם. בגיל 21 הוא זכה במענק מחקר של קרן מקארתור. בגיל 24 התקבל כחבר סגל מלא במכון למחקר מתקדם בפרינסטון (ניו ג'רזי), מכון בו עבד בעבר אלברט איינשטיין. לפי גוגל סקולר וולפרם מצוטט בלמעלה מ-76,700 פרסומים (עדכני ליוני 2023). בגיל 15 החל לחקור את פיזיקת החלקיקים ואת תורת השדות הקוונטית ופרסם את המאמר הראשון שלו. עד גיל 23 פרסם כ-25 מאמרים בנושאי פיזיקת חלקיקים. למעשה הפסיק לפרסם מאמרים אקדמיים בשנות העשרים לחייו. בגיל 18 פרסם מאמר על ייצור קווארקים שזכה לציטוטים רבים. מאמר שכתב עם ג'פרי פוקס על כרומודינמיקה קוונטית משמש בניסויים בפיזיקת חלקיקים גם בימינו. בקאל-טק הוא פיתח מערכת אלגברה ממוחשבת, אולם חוקי הפטנטים של המוסד מנעו ממנו להיות הבעלים של המצאתו. על כן הוא עזב לטובת בית הספר למדעי הטבע של המכון למחקר מתקדם בפרינסטון, שם חקר אוטומטים תאיים, בעיקר בעזרת סימולציות ממוחשבות. ערך מורחב – מתמטיקה (תוכנה) בשנת 1986 עבר לאוניברסיטת אילינוי באורבנה-שמפיין כדי לפתח את מערכת האלגברה הממוחשבת Mathematica, אותה סיים והחל לשווק בשנת 1988. הוא ייסד את חברת Wolfram Research שממשיכה לפתח את התוכנה ולשווקה. החברה גם מעסיקה את אריק וו. וייסשטיין שעוסק בכתיבת האנציקלופדיה של המתמטיקה שלו, MathWorld, שמאוחסנת בשרתי החברה. בין השנים 1992 ל-2002 עסק וולפרם בכתיבת ספרו A New Kind of Science, שעסק בביסוס מדעי הטבע על ידי אוטומטים תאיים. הספר זכה לתשבחות וביקורות נוקבות גם יחד. חלק מהמבקרים טענו שוולפרם עשה שימוש לא נאות בהערות שוליים, כתב באופן מעורפל ושכל הנחות היסוד שלו שגויות. הספר, שגם הופץ בחנויות הספרים, זמין לקריאה בצורה מקוונת באתר המחבר. מאז צאת הספר וולפרם מחלק את זמנו בין עבודה על Mathematica ובין קידום והפצת הרעיונות שבספרו זה, בהרצאות, כנסים ואפילו ״סאמר סקול״ המוקדש לנושא. ערך מורחב – וולפרם אלפא ב-2009 השיק את מנוע החישוב וולפרם אלפא. זהו שירות מקוון שעונה על שאלות עובדתיות על ידי חישוב ישיר מתוך מידע מובנה, ולא על ידי סיפוק רשימת דפי אינטרנט שעשויים להכיל את התשובה כמו שעושה מנוע חיפוש. עם תוכנת Mathematica שרצה ברקע, וולפרם אלפא מתאים במיוחד לשאלות מתמטיות. התשובה בדרך כלל מוצגת בצורה קריאה. לדוגמה: השאילתה "lim(x->0) sin(x)/x" נותנת את התוצאה 1. כמו כן מלוות תשובות רבות בגרפים להמחשה. Mathematica וולפרם אלפא מדיה וקבצים בנושא סטיבן וולפרם בוויקישיתוף אתר האינטרנט הרשמי של סטיבן וולפרם (באנגלית בריטית) אתר האינטרנט הרשמי של סטיבן וולפרם (באנגלית) סטיבן וולפרם, ברשת החברתית פייסבוק סטיבן וולפרם, ברשת החברתית אקס (טוויטר) סטיבן וולפרם, ברשת החברתית אינסטגרם סטיבן וולפרם, ברשת החברתית LinkedIn סטיבן וולפרם, ערוץ באתר Twitch.tv סטיבן וולפרם, הבלוג הרשמי סטיבן וולפרם, ברשת החברתית Goodreads סטיבן וולפרם, באתר פרויקט הגנאלוגיה במתמטיקה סטיבן וולפרם, באתר dblp סטיבן וולפרם, באתר Semantic Scholar הטקסט המלא של ספרו A New Kind of Science (באנגלית) אבי עבודי, מדע חדש מופלא?, באתר "האייל הקורא" נעמי דרום, מהפכת המידע השנויה במחלוקת של סטיבן וולפרם, באתר הארץ, 2 בנובמבר 2012 סטיבן וולפרם, באתר אנציקלופדיה בריטניקה (באנגלית) Wired 10.06: The Man Who Cracked The Code to Everything ..., archive.wired.com Stephen Wolfram's Simple Science, BloombergView Levy, Steven. "The Man Who Cracked The Code to Everything ..." Wired (באנגלית אמריקאית). נבדק ב-2022-05-12. חיפוש "Stephen Wolfram" בגוגל סקולר